Diari Oficial de la Generalitat Valenciana


Sumari del DOGV 4228, del 15-04-2002 (2002/3065)

Informació pública de les bases de la convocatòria per a la selecció com a funcionari de carrera d'una plaça de coordinador d'esports vacant en la plantilla d'aquest ajuntament.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   4228

Data del DOGV
:   15-04-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/3065


Data del document
:   25-02-2002

Organisme emissor
:   Ajuntament de Catarroja

Tipus de document
:   Convocatòria

Descriptors 

:   * Catarroja
    * administració local
    * concurs administratiu
    * esport
    * educació física

Informació pública de les bases de la convocatòria per a la selecció com a funcionari de carrera d'una plaça de coordinador d'esports vacant en la plantilla d'aquest ajuntament. [2002/M3065]
  
De conformitat amb el que disposa la Llei 7/1985, de 2 d'abril, Reguladora de les Bases de Règim Local (article 91.2), en relació amb l'article 19.1 de la Llei 30/1984, de 2 d'agost, de la Funció Pública i el Reial Decret 896/1991, de 7 de juny, sobre Programes i Regles Bàsiques que s'estableixen en el procediment de selecció dels funcionaris locals.
  
D'acord amb l'oferta d'ocupació pública aprovada per la Comissió de Govern el 21 de juny de 2001, corresponent a l'any 2001, es convoquen proves selectives per a la selecció de la citada plaça, d'acord amb les bases següents:
  
Primera. Objecte de la convocatòria
  
És objecte de la present convocatòria la selecció pel procediment de concurs oposició lliure d'una plaça de coordinador d'esports, vacant en la plantilla de funcionaris d'aquest ajuntament. El sistema selectiu serà el concurs oposició.
  
Aquesta plaça pertany a l'escala de l'administració especial, subescala tècnica, classe superior, classificada en el grup A, dotada amb el sou corresponent als funcionaris d'aquest grup, les pagues extraordinàries, triennis i altres emoluments que corresponen a la dita subescala, d'acord amb la legislació vigent.
  
Segona. Normativa aplicable
  
El procés selectiu s'ajusta al que disposen les presents bases i, en el que no preveuen, a la Llei 30/1984, de 2 d'agost; a la Llei 7/1985, de 2 d'abril; al Reial Decret Administratiu 781/1986, de 18 d'abril; al Decret Legislatiu de 24 d'octubre de 1995, del Consell de la Generalitat Valenciana i a la modificació d'aquest, aprovada per la Llei 8/1995, de 29 de desembre, de la Generalitat Valenciana; al Decret 33/1999, de 9 de març, del Consell de la Generalitat Valenciana; al Reial Decret 896/1991, de 7 de juny; al Reial Decret 364/1995, de 10 de març, i a les altres disposicions legals i reglamentàries aplicables.
  
Tercera. Requisits dels aspirants
  
Per a prendre part en l'oposició caldrà reunir els requisits següents, referits al moment de finalització del termini de presentació d'instàncies:
  
a) Tindre la nacionalitat espanyola o de qualsevol estat mentre de la Unió Europea. Ser cònjugue, descendent o descendent de cònjugue d'una persona espanyola o de qualsevol estat de la Unió Europea, sempre que aquests descendents siguen menors de 21 anys o majors però visquen a expenses dels pares o bé pertanguen a algun país amb el qual la Unió Europea tinga signat algun tractat, ratificat per Espanya, sobre la lliure circulació de treballadors. A excepció dels aspirants que es presenten a la plaça que, per implicar exercici del poder públic, estiguen reservades a qui tinga la nacionalitat espanyola.
  
b) Tindre complits els 18 anys i no excedir-se de l'edat en què es puga accedir a la jubilació en el règim general de la Seguretat Social.
  
c) Estar en possessió del títol de la Llicenciatura d'Educació Física o de Ciències de l'Activitat Física i l'Esport o en condicions d'obtindre'l en la data en què acabe el termini de presentació d'instàncies. En el cas de titulacions obtingudes a l'estranger haurà d'estar en possessió de la credencial que n'acredite l'homologació.
  
d) Estar en possessió del permís de conduir B.
  
e) No patir cap malaltia ni estar afectat per una limitació física o psíquica incompatible amb el compliment de les funcions o que les impossibilite.
  
f) No haver sigut separat mitjançant expedient disciplinari del servici en qualsevol de les administracions públiques, ni trobar-se inhabilitat per a l'exercici de funcions públiques.
  
Quarta. Sol·licituds
  
Qui vulga participar en les proves selectives ho haurà de sol·licitar mitjançant el model normalitzat d'instància que figura en les presents bases i que es facilitaran a l'Oficina d'Informació i Registre i en Infoville (www.catarroja.infoville.net). S'hi sol·licitarà prendre part en el concurs oposició i els aspirants hauran de manifestar que reuneixen totes i cada una de les condicions que s'exigeixen en la base 3a. Les sol·licituds es dirigiran a l'alcalde president de la corporació i es presentaran en el registre general de l'ajuntament, durant el termini de 20 dies naturals comptadors a partir de l'endemà de la publicació de l'extracte de la convocatòria en el Boletín Oficial del Estado. Les bases, així mateix, es publicaran en el Diari Oficial de la Generalitat Valenciana i en el Butlletí Oficial de la Província de València.
  
Les instàncies també es podran presentar en la manera com determina l'article 38.4 de la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992.
  
Els drets d'examen, que es fixen en la quantitat de 18'03 euros (3.000 PTA), els abonaran els aspirants abans de presentar la instància i adjuntaran a aquesta el resguard acreditatiu de l'ingrés per transferència en el compte 2100 1795 1946490141 de La Caixa, a nom de l'Ajuntament de Catarroja. En la transferència es farà constar el concepte i el nom de l'aspirant. Si el pagament s'efectuara mitjançant gir postal o telegràfic, en la instància s'indicaria el número de gir i s'hi adjuntaria el justificant d'aquest.
  
Els citats drets d'examen només es tornaran a qui no siga admés en el procediment selectiu per falta d'algun dels requisits.
  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar en les instàncies que reuneixen tots i cada un dels requisits exigits, referits sempre a la data d'expiració del termini assenyalat per a la presentació d'instàncies i que es comprometen a prestar-hi el preceptiu jurament o promesa. Aquestes condicions s'hauran de mantindre al llarg de tot el procés selectiu, durant el qual, en qualsevol moment, podran ser requerits els aspirants per a efectuar-ne les comprovacions oportunes.
  
Els mèrits que s'hagen d'al·legar en la fase de concurs s'hauran de presentar numerats, junt amb la sol·licitud, on es farà referència als dits documents.
  
Cinquena. Admissió dels aspirants
  
Una vegada expirat el termini d'admissió d'instàncies, per resolució de l'Alcaldia, s'aprovarà la llista provisional dels aspirants admesos i exclosos, que es publicarà en el Butlletí Oficial de la Província de València i al tauler d'edictes de l'ajuntament, i s'hi concedirà un termini de 10 dies hàbils per a reclamacions. Aquestes, si n'hi ha, s'acceptaran o es refusaran en la resolució per la qual s'aprove la llista definitiva, dictada, així mateix, per l'Alcaldia Presidència. Les possibles variacions, si n'hi ha, es publicaran al tauler d'edictes de l'ajuntament i en el Butlletí Oficial de la Província de València.
  
En el supòsit que no s'hi presentara cap reclamació, les llistes provisionals esdevindran automàticament definitives, la qual cosa es farà constar en la resolució de l'Alcaldia i es publicarà únicament al tauler d'edictes municipal.
  
Els errors de fet es podran esmenar en qualsevol moment, d'ofici o a instància de la persona interessada.
  
En qualsevol cas, amb l'objecte d'evitar errors i en el supòsit que se'n produïren, es possibilitarà l'esmena en el temps i de manera que els aspirants puguen comprovar fefaentment no solament que no figuren en la relació d'exclosos, sinó que, a més, els seus noms consten en la d'admesos.
  
Si en algun moment del procés selectiu arribara a coneixement del tribunal que algun dels aspirants no posseeix tots els requisits exigits en aquestes bases, amb l'audiència prèvia de la persona interessada, se'n proposarà l'exclusió a l'alcalde president de l'ajuntament, indicant les inexactituds o falsedats formulades per l'aspirant en la sol·licitud d'admissió a les proves selectives i als efectes procedents.
  
Sisena. Tribunal qualificador
  
El tribunal qualificador que jutjarà el procés selectiu estarà compost pels membres següents:
  
President: el de la corporació o membre d'aquesta en qui delegue
  
Secretari: el de la corporació o funcionari en qui delegue, amb veu, però sense vot
  
Vocals:
  
- Un representant de la Generalitat Valenciana
  
- Un representant del professorat oficial designat per l'IVAP
  
- El cap del servici o funcionari en qui delegue
  
- Un funcionari de carrera designat per l'Alcaldia a proposta de la Junta de Personal
  
La designació dels membres del tribunal inclourà la dels suplents respectius, i es farà pública juntament amb la llista d'admesos i exclosos.
  
L'ajuntament sol·licitarà als òrgans corresponents la designació dels representants respectius, la qual s'haurà d'efectuar en el termini dels 20 dies següents a la recepció de la sol·licitud.
  
La composició del tribunal serà predominantment tècnica i els vocals hauran de posseir un nivell de titulació o d'especialització igual o superior als exigits per a l'accés a la plaça convocada.
  
El tribunal podrà disposar la incorporació als treballs, per a alguna o algunes de les proves, d'assessors que es limitaran a l'exercici de la seua especialitat tècnica, sobre la base de la qual col·laboraran amb el tribunal. Quan concórreguen en els membres del tribunal alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstendran d'intervindre-hi i notificaran aquesta circumstància a l'Alcaldia Presidència. Així mateix, els aspirants podran recusar-los en la forma prevista en l'article 29 de la citada llei.
  
El tribunal no es podrà constituir ni actuar sense l'assistència de més de la meitat dels integrants, titulars o suplents, indistintament. Així mateix, estan facultats per a resoldre les qüestions que es puguen suscitar durant la realització de les proves, per a adoptar els acords necessaris que garantisquen el degut ordre en aquestes, en tot el que preveuen aquestes bases, i per a l'adequada interpretació d'aquestes.
  
Tots els membres del tribunal tindran veu i vot, excepte el secretari, que no tindrà vot.
  
En cada sessió del tribunal podran participar els membres titulars presents en el moment de la constitució d'aquest i, si n'estan absents, els suplents, però no es podran substituir en la mateixa sessió.
  
Si, constituït el tribunal i iniciada la sessió, s'absenta el president, aquest designarà, d'entre els vocals que hi concorren, el qui el substituirà durant l'absència.
  
A efectes d'assistència, el tribunal que actue en aquestes proves tindrà la categoria 1a prevista en l'article 33.2 del Reial Decret 236/1988, de 4 de març.
  
Setena. Calendari de les proves
  
La data, l'hora i el lloc del començament de les proves selectives s'anunciarà en el Butlletí Oficial de la Província de València junt amb la llista provisional d'admesos i exclosos.
  
Una vegada començades les proves selectives, no serà obligatòria la publicació dels anuncis dels altres exercicis i incidències en el Butlletí Oficial de la Província de València. Aquests anuncis, els haurà de fer públics el tribunal en el local on s'hagen realitzat les proves anteriors i al tauler d'anuncis de l'ajuntament, amb una antelació de 12 hores, si es tracta del mateix exercici, o de 48 hores, si se'n tracta d'un nou.
  
Entre l'acabament d'un exercici i el començament del següent haurà de transcórrer un període mínim de 72 hores i un màxim de 45 dies naturals.
  
L'ordre d'actuació dels aspirants en els exercicis que on es puguen realitzar conjuntament serà el que determina la Generalitat Valenciana per a la selecció del seu personal, d'acord amb l'article 10, apartat 3 del Decret 33/1999, de 9 de març, del Govern Valencià.
  
Els opositors seran convocats per a cada exercici en una crida única, llevat del cas de força major degudament justificada i valorada lliurement pel tribunal. La no-presentació d'un aspirant en el moment de ser cridat a qualsevol dels exercicis obligatoris determinarà automàticament la desaparició del seu dret a participar en aquest exercici i en els successius, per la qual cosa quedarà exclòs del procés selectiu.
  
El tribunal podrà requerir en qualsevol moment que cada un dels aspirants n'acredite la identitat, motiu pel qual hauran d'anar-hi proveïts del document nacional d'identitat.
  
Vuitena. Desenvolupament de les proves selectives
  
Els exercicis de l'oposició seran els següents.
  
Primer exercici: obligatori i eliminatori
  
Consistirà en un exercici o prova psicotècnica, actitudinal i de personalitat. Prèviament, el tribunal determinarà el perfil que considere oportú per al lloc de treball, entés dins l'organització. Es valorarà amb la qualificació d'apte o no apte.
  
Segon exercici: obligatori i eliminatori. Defensa d'un projecte
  
Consistirà en l'exposició davant el tribunal durant un temps màxim d'una hora i mitja d'un projecte de planificació i direcció de l'activitat municipal, en l'àmbit esportiu, per un període d'un any o d'una temporada esportiva, referit a una població de característiques semblants a les de Catarroja, al coneixement de la realitat, a les propostes organitzatives, etcètera (es farà mecanografiat, en format Din-A4, amb un màxim de 40 pàgines).
  
El tribunal podrà formular les preguntes o aclariments que jutge oportunes.
  
Aquest projecte es presentarà en un sobre tancat en el moment d'iniciar-se les proves de selecció (1r exercici), en el Registre d'Entrada d'aquesta corporació.
  
Tercer exercici. Obligatori i eliminatori
  
Consistirà en el desenvolupament per escrit de dos temes del temari inclòs en l'annex II, extrets a l'atzar (un tema dels dos primers blocs de l'annex II i un tema dels dos últims blocs del mateix annex). La durada de l'exercici serà d'un màxim de tres hores. L'exercici, el llegiran els aspirants al tribunal, el qual podrà formular preguntes sobre el contingut dels temes, com a aclariment del que s'exposa.
  
Quart exercici. Pràctic. Obligatori i eliminatori
  
Consistirà en el desenvolupament, per escrit, durant un temps màxim de tres hores, d'un tema proposat pel tribunal, sense atendre a l'enunciat dels que integren l'annex III del programa. S'hi valoraran els coneixements sobre els temes desenvolupats, l'exposició, la capacitat de síntesi, la claredat de les idees i la redacció de l'escrit. L'exercici, el llegiran els aspirants al tribunal, que podrà formular preguntes sobre el contingut dels temes, com a aclariment del que s'exposa.
  
Cinqué exercici. Valencià. Obligatori i no eliminatori
  
Consistirà en la traducció del castellà al valencià, i viceversa, d'uns textos administratius relacionats amb les tasques pròpies del lloc convocat, d'acord amb la normativa sobre ús del valencià de la Generalitat Valenciana. La durada d'aquest exercici serà de 30 minuts.
  
Novena. Fase de concurs (posterior a la fase d'oposició)
  
Els mèrits es valoraran d'acord amb el barem següent:
  
1. Servicis prestats en l'administració pública. Màxim 3 punts
  
Es valoraran a raó de 0,25 punts per any complet de servicis en el mateix grup de funcionaris o categoria laboral, per la qual cosa es rebutjaran les fraccions inferiors a un any. A tal efecte, es comptaran els servicis previs prestats en l'administració reconeguts a l'empara del que disposa la Llei 70/1978, de 26 de novembre, i la resta de la normativa aplicable. No es comptaran mai els servicis que s'hagen prestat simultàniament amb altres també al·legats.
  
Únicament es consideraran acreditats els servicis prestats a l'administració Pública si s'aporta la certificació oficial a tal efecte. Es tindran en compte, per a això, els certificats expedits pels responsables del departament.
  
La valoració es comptarà fins a la data de finalització del termini de presentació d'instàncies.
  
2. Experiència professional. Màxim 6 punts
  
Es valoraran els servicis efectius prestats a l'administració pública Local com a funcionari, funcionari interí, laboral fix o temporal quan el cos, l'escala, la categoria professional i l'especialitat, si escau, on s'han prestat els servicis siguen anàlegs a les funcions del cos i de l'especialitat al qual s'opta, i sempre que es tracte del mateix grup de titulació.
  
No es comptaran els servicis prestats simultàniament amb altres també al·legats.
  
Es tindran en compte, per a això els certificats expedits de valoració positiva pels responsables del departament, servici o àrea de l'administració o on l'aspirant haja treballat. La valoració d'aquest apartat serà de dos punts per any i de 0,17 punts per mes, i es rebutjaran les fraccions inferiors al mes.
  
3. Cursos. Màxim 2 punts
  
Es tindran en compte els cursos de formació i perfeccionament específics en Direcció Gerencial Esportiva. Només es valoraran aquests cursos si són impartits per centres oficials reconeguts pel Ministeri d'Educació i Ciència, així com els impartits per organismes o institucions oficials dependents de les administracions públiques competents en el marc de programes de formació contínua, de formació d'empleats públics i de cursos realitzats per les universitats, extrems tots ells que l'aspirant haurà d'acreditar.
  
- 0,40 punts per cursos de 60 hores o més
  
- 0,25 punts per cursos de 30 a 59 hores
  
- 0,15 punts per cursos inferiors a 30 hores
  
Els cursos semblants que indiquen el còmput en crèdits, s'equipararan a raó d'1 crèdit = 10 hores.
  
4. Publicacions, ponències i experiència en docència en cursos relacionats tant amb l'activitat fisicoesportiva com amb la gerència esportiva
  
Es puntuarà amb un màxim de dos punts. El tribunal no valorarà de forma ponderada segons la durada dels cursos i docència, així com de l'extensió de les publicacions.
  
5. Cursos de formació específica esportiva. Màxim 1,5 punts
  
Han d'haver sigut expedits per federacions esportives. En el supòsit de posseir diverses titulacions de la mateixa modalitat esportiva, únicament es valorarà la de major puntuació.
  
6. Cursos de formació genèrica. Màxim 2,5 punts
  
Només es valoraran aquests cursos si són impartits per centres oficials reconeguts pel Ministeri d'Educació i Ciència, així com els impartits per organismes i institucions oficials dependents de les administracions públiques competents en el marc de programes de formació contínua, de formació d'empleats públics i de cursos realitzats per universitats, extrems tots ells que l'aspirant haurà d'acreditar.
  
Seran propis del funcionament de l'administració pública, d'habilitats socials, d'intel·ligència emocional, d'autoconeixement.
  
- 0,40 punts per cursos de 60 hores o més
  
- 0,25 punts per cursos de 30 a 59 hores
  
- 0,15 punts per cursos inferiors a 30 hores
  
La qualificació final del concurs serà el resultat de la suma de les puntuacions atorgades pel tribunal a cada mèrit considerat. La valoració dels mèrits en la fase de concurs no podrà, en cap cas, superar el 40% de la puntuació màxima assolible en la fase de concurs-oposició, d'acord amb l'article 5.4 del Decret 33/1999 del Govern Valencià.
  
Deu. Qualificació i valoració dels exercicis
  
El primer exercici serà valorat amb la qualificació d'apte o no apte.
  
El segon, tercer i quart exercici es qualificaran cada un d'ells amb un màxim de 10 punts, i caldrà per a aprovar-los un mínim de 5 punts, de manera que en quedaran eliminats els opositors que no arriben al mínim indicat en cada exercici.
  
El cinqué exercici, obligatori i no eliminatori, d'idioma, es qualificarà fins a un màxim de 3 punts.
  
Les qualificacions s'adoptaran sumant les puntuacions atorgades pels diversos membres del tribunal i dividint el total pel nombre d'assistents. El quoficient resultant serà la qualificació obtinguda en cada exercici. Tanmateix, per a declarar que els aspirants han superat, o no, els exercici eliminatoris, el tribunal actuarà de conformitat amb el que preveu l'article 26.4 de la Llei 30/1992, de 26 de novembre, en el benentés que els suspesos no podran obtindre la puntuació de 5 i els aprovats n'obtindran 5 o més.
  
Les qualificacions de cada exercici es faran públiques el mateix dia en què s'acorden i s'exposaran al tauler d'edictes de la corporació.
  
De conformitat amb el que preveu l'article 4.5 del Decret 33/1999, del Consell de la Generalitat Valenciana, la relació d'aspirants que han superat les proves es formarà amb els qui, havent realitzat i superat tots els exercicis obligatoris, se sumen les puntuacions obtingudes en tots els exercicis i s'hi afegeixen el total de punts obinguts en la fase de concurs. La relació començarà amb l'aspirant que haja obtingut d'aquesta manera la puntuació més alta, i acabarà quan el nombre d'inclosos coincidisca amb el nombre de llocs convocats. Si el nombre d'aspirants relacionats d'aquesta manera fora inferior al de places convocades, les no cobertes es declararien desertes. El tribunal no podrà declarar aprovats a més aspirants que el total de places que s'han de cobrir en la convocatòria (total 1).
  
El tribunal elevarà a l'Alcaldia la proposta de nomenament de funcionari en pràctiques a favor de l'aspirant aprovat.
  
Onze. Relació d'aprovats, presentació de documents i nomenament
  
L'aspirant proposat presentarà en el Servici de Personal de l'ajuntament, en el termini de 20 dies naturals comptadors des de la publicació de la llista d'aprovats, els documents acreditatius de les condicions per a prendre part en les proves selectives que s'exigeixen, i que són:
  
1. Certificat de naixement, expedit pel registre civil corresponent o fotocòpia del DNI, que es presentarà juntament amb l'original per a fer-ne la confrontació.
  
2. Certificat del Registre Central de Penats i Rebels, referit a la data d'acabament de les proves selectives.
  
3. Còpia autèntica o fotocòpia, que s'acompanyarà de l'original per a confrontar-lo, del títol exigit.
  
4. Declaració jurada de no incórrer en causa d'incapacitat.
  
5. Declaració jurada de no haver sigut separat mitjançant expedient disciplinari del servici de qualsevol de les administracions públiques, ni estar inhabilitat per a l'exercici de les funcions públiques.
  
6. Certificat mèdic acreditatiu de no patir cap malaltia o defecte físic que l'impossibilite per a l'exercici normal de la funció.
  
7. Declaració de la persona interessada de no estar ocupant cap lloc de treball o realitzant cap activitat en el sector públic delimitat per l'article 1 de la Llei 53/1984, i de no realitzar cap activitat privada incompatible o subjecta a reconeixement d'incompatibilitat.
  
Davant la impossibilitat, degudament justificada, de presentar els documents expressats, es podrà acreditar que es reuneixen les condicions exigides en la convocatòria mitjançant qualsevol tipus de prova admissible en dret.
  
Qui estiga en la condició de funcionari públic estarà exempt de justificar documentalment les condicions i els requisits ja demostrats per a obtindre l'anterior nomenament.
  
Qui, en el termini acabat i llevat dels casos de força major, degudament acreditats, no presente la documentació o de l'examen d'aquesta es deduïra que no té tots o alguns dels requisits assenyalats, no podrà ser nomenat funcionari de carrera i quedaran anul·lades totes les actuacions, sense perjuí de la responsabilitat en què haguera incorregut per falsedat.
  
El nomenat, amb la formulació de jurament o promesa prèvia a què es refereix l'article 32.c del Text Refós de la Llei de la Funció Pública Valenciana, haurà de prendre'n possessió, com a funcionari en pràctiques, en el termini dels 20 dies comptadors des de l'endemà d'haver-li notificat el nomenament. Si no pren possessió en el termini assenyalat, sense causa justificada, es considerarà que renuncia als seus drets sobre la plaça i no obtindrà la qualificació com a funcionari.
  
L'aspirant proposat serà nomenat per l'Alcaldia funcionari en pràctiques durant un període de tres mesos. Als dos mesos i mig, el funcionari en pràctiques presentarà una memòria sobre la situació de l'equip, així com de les funcions realitzades durant el dit període. Sobre la base de tot això, es farà una valoració exhaustiva de l'aptitud i de l'actitud del funcionari en pràctiques. Serà preceptiu l'informe del comité valorador compost per l'alcalde, el secretari i el director de Personal, que es reuniran a tal efecte. El dit informe s'elevarà al tribunal, el qual podrà practicar les proves que estime oportunes, i que declararà o no la superació de les dites pràctiques.
  
En cas de no considerar-lo apte, l'alcalde dictarà una resolució motivada en la qual posarà de manifest que l'aspirant no ha superat el període de pràctiques i que, per ant, se'n declara no procedent el nomenament com a funcionari de carrera. En aquest últim cas, serà preceptiu l'informe previ del tribunal desfavorable al nomenament, tribunal que es constituirà a l'efecte i que podrà practicar les proves que estime necessàries per a per fonamentar suficientment el seu informe.
  
Els declarats no aptes en quedaran eliminats i no seran, per tant, nomenats funcionaris de carrera.
  
Dotze. Recursos
  
Contra les presents bases i la convocatòria corresponent, actes tots dos que esgoten la via administrativa, cal interposar:
  
A. Recurs de reposició, amb caràcter potestatiu, davant l'òrgan municipal que en va dictar l'acte. El termini per a interposar dit recurs serà d'un mes, comptador des de l'endemà de la publicació de les presents bases en el Butlletí Oficial de la Província de València i el Diari Oficial de la Generalitat Valenciana. Interposat el recurs, no podrà interposar recurs contenciós administratiu fins que siga resolt expressament o se n'haja produït la desestimació per silenci pel transcurs d'un mes, comptador des de la data de la interposició, sense haver-se'n notificat resolució, cas en el qual quedarà expedita la via contenciosa administrativa.
  
B. Recurs contenciós administratiu, directament, davant la Sala Contenciosa Administrativa del Tribunal Superior de Justícia de la Comunitat Valenciana. El termini per a interposar el recurs es:
  
a) De dos mesos, comptadors des de la publicació de les presents bases en el Butlletí Oficial de la Província de València i en el Diari Oficial de la Generalitat Valenciana, si no s'ha interposat el recurs de reposició potestatiu.
  
b) De dos mesos, comptadors des del dia en què es notifique la resolució expressa del recurs de reposició, o
  
c) De sis mesos, comptadors a partir del transcurs d'un mes des de la interposició del recurs de reposició sense que se n'haja notificat resolució expressa.
  
Contra les resolucions i els actes de tràmit que no posen fi a la via administrativa, quan aquests decidisquen directament o indirectament, el fons de l'assumpte, determinen la impossibilitat de continuar el procediment, produïsquen indefensió o perjuí irreparable a drets i interessos legítims, les persones interessades podran interposar el recurs d'alçada en el termini d'un mes davant l'òrgan superior jeràrquic que nomenà el tribunal.
  
ANNEX II
  
Bloc 1
  
A. Constitució espanyola
  
1. Constitució de 1978. Concepte. Procés constituent. Característiques. Estructura: formal i material. Principis fonamentals: principis bàsics i valors superiors. Drets i deures fonamentals. Garanties.
  
B. Organització de l'estat
  
2. La corona. Concepte. El rei: característiques i funcions. La ratificació. Règim successori. La regència. Tutela. Poder legislatiu. Característiques. Composició. Funcions: respecte a la Corona, govern, comunitats autònomes, legislatives, judicials i internacionals. Elaboració de lleis.
  
3. El govern. Concepte. Principis funcionals. Composició. Formació i cessament. President. Vicepresidents. Ministres. Consell de Ministres. Altres òrgans. Administració pública. Característiques. Classes. Administració de l'estat. Característiques. Organització administrativa.
  
4. Poder judicial. Regulació. Concepte. Funció jurisdiccional característiques. Principis bàsics. Consell General del Poder Judicial. Tribunal Suprem. Ministeri fiscal. Ordes jurisdiccionals. Organització judicial. Demarcacions judicials. Estructura orgànica. Tribunal Constitucional. Característiques, composició i competències.
  
Bloc 2
  
C. Organització territorial
  
5. Administració autonòmica. Regulació. Dret de constitució. Vies d'accés a l'autonomia. Competències. Recursos financers. Control de l'activitat de les comunitats autònomes. Organització institucional. Comunitats autònomes. Estatut d'autonomia. Concepte. Contingut.
  
6. Estatut d'Autonomia de la Comunitat Valenciana. Concepte. Estructura. Contingut. Generalitat. Corts. Govern. President. Altres institucions. Administració de justícia. Competències d'economia i hisenda. Control de l'acció dels seus òrgans.
  
D. Dret administratiu general
  
7. Fonts del dret administratiu. Sotmetiment de l'administració a la llei i al dret. Fonts del dret administratiu: classificació jeràrquica. Principis. La Constitució. Tractats internacionals. La llei. Disposicions normatives amb força de llei. Reglaments. Altres fonts. Procediment legislatiu.
  
8. Formes d'activitat administrativa. Regulació. Principis reguladors. Foment i mitjans: econòmics, honorífics i jurídics. Policia administrativa i manifestacions: reglaments, llicències, ordes i coacció. Servici públic i instruments de gestió: consorci. Conveni. Gestió directa. Gestió indirecta. El servici públic en la TUE.
  
9. Contractes administratius. Concepte. Regulació. Classes: típics, especials i privats. Requisits. Expedient de contractació: contingut, aprovació i classes. Procediments d'adjudicació. Formes d'adjudicació. Perfecció. Formalització. Garanties. Contractes menors.
  
Bloc 3
  
E. Règim local
  
10. Administració local: classes. El municipi: antecedents. Concepte. Elements. Terme municipal: alteració. Procediment. Població: drets dels ciutadans. Padró municipal: gestió. Competències municipals: característiques, classes, servicis obligatoris i mínims.
  
11. Organització municipal. Antecedents municipals. Classificació. Concepte. Organització política vigent. Alcalde: elecció, atribucions. Ple. Tinents d'alcalde. Comissió de govern. Comissions informatives. Òrgans complementaris: organització central i organització desconcentrada. Organització descentralitzada.
  
12. Ordenances i reglaments de les entitats locals. Concepte. Regulació. Potestat normativa: reglamentària versus legislativa. Principis i límits: formals i materials. Diferències amb el reglament: llei, acte administratiu i ordenances. Classes. Procediment de tramitació: comú i especial. Incompliment.
  
13. Classes de bens locals. Regulació. Classes: conceptes. Alteració de la qualificació jurídica: conceptes, requisits, alteració automàtica. Adquisició de bens. Inventari: tutela i procediment. Utilització dels bens. Alienació. Prerrogatives.
  
Bloc 4
  
F. Funció pública
  
14. Funció pública local. Conceptes. Personal de l'administració local. Ingrés en la funció pública local: selecció externa: oferta de treball pública, convocatòria, bases de selecció, requisits d'admissió, promoció interna i provisió de llocs. Adquisició i pèrdua de la condició de funcionari. Classes de funcionaris. Grups i estructura. Classificació per llocs de treball.
  
15. Drets i deures dels funcionaris públics locals. Antecedents. Drets. Deures. Incompatibilitats. Règim disciplinari: conceptes, sancions, òrgans sancionadors competents, extinció de la responsabilitat disciplinària situacions administratives. Jubilació. Drets econòmics. Regulació. Conceptes retributius. Retribucions bàsiques i complementàries. Indemnitzacions. Seguretat social. Concepte. Camp d'aplicació i regulació. Acció protectora.
  
G. Hisenda pública i administració tributària
  
16. Hisendes locals. Concepte. Regulació. Recursos: dret privat, dret públic. Característiques dels ingressos de dret públic. Ordenances fiscals: regulació, elaboració i aprovació.
  
17. El pressupost. Concepte. Regulació. Contingut: estats, annexos i bases d'execució. Estructura: estat de despeses i estat d'ingressos. Partida pressupostària. Principis. Elaboració, aprovació i entrada en vigor. Limitacions.
  
18. Gestió econòmica. Antecedents. Regulació. Fases d'execució de la despesa. Modificacions pressupostàries. Liquidació pressupostària. Romanent de tresoreria. Pagaments per justificar. Bestretes de caixa fixa.
  
ANNEX III
  
Bloc 1
  
1. Aspectes físics, tècnics i reglamentaris dels estils de natació simultani.
  
2. El preu com a element/component dels servicis esportius en el sector públic.
  
3. Disseny d'instal·lacions esportives i projectes complementaris.
  
4. El model europeu de qualitat total (EFQM). Definició, criteris i adaptació al sector públic.
  
5. Primers auxilis a usuaris d'instal·lacions esportives.
  
6. Elaboració i disseny d'un programa esportiu.
  
7. Psicopedagogia de l'esport.
  
8. Aspectes tècnics de l'estil crol.
  
9. Normes higienicosanitàries i de seguretat en piscines d'ús col·lectiu a la Comunitat Valenciana.
  
10. El pla director d'instal·lacions esportives.
  
11. Activitat física correctora. Definició, mètodes i objectius. Prevenció de riscos i lesions.
  
12. Higiene i seguretat en piscines. Característiques generals.
  
13. Estadis evolutius des dels tres anys fins a la joventut. Consideracions medicofisiològiques.
  
14. Força, resistència i flexibilitat en l'entrenament.
  
15. Mètodes i estils d'ensenyament en l'Educació Física. Global, analítica. Sessions de treball.
  
16. Programació d'activitats en el medi aquàtic. Factors que hi incideixen. Metodologia.
  
17. Màrqueting en l'esport. Pla de màrqueting. Estudis de mercat. Informació i comunicació.
  
18. L'autoavaluació mitjançant el qüestionari de la EFQM.
  
19. RCP. Salvament aquàtic. Seqüència d'actuació a la piscina.
  
20. Activitats esportives al municipi.
  
21. La gestió esportiva municipal segons les característiques del municipi. Models. Procediments que cal seguir.
  
22. Consells pràctics per a evitar lesions esportives. Descripció.
  
23. La piscina com a instal·lació esportiva: Classificació, components de la piscina, usuaris i fórmules d'admissió d'aquesta instal·lació.
  
24. Normativa per a concedir subvencions.
  
BLOC 2
  
25. Teixit associatiu esportiu local.
  
26. Filosofia economicojurídica en el funcionament dels centres esportius.
  
27. Sistemes d'utilització i d'admissió del públic.
  
- Sistemes que fomenten la igualtat, sense cap tipus de condicionament.
  
- Sistemes basats en la identificació amb la iniciativa.
  
- Sistemes que busquen l'assiduïtat del client.
  
28. Contractes dels servicis públics.
  
29. Aspectes físics bàsics, tècnics, tàctics i reglamentaris dels estils de natació alternatius.
  
30. Criteris generals per a la fixació de preus en els servicis esportius del sector públic.
  
31. Normes generals d'utilització de piscines, tant per a clients interns com externs.
  
32. Programa d'ensenyament d'un plantejament utilitari en el medi aquàtic.
  
33. Control d'ús de les instal·lacions.
  
34. Aspectes tècnics de l'estil braça.
  
35. Tipologia d'instal·lacions esportives.
  
36. Aspectes físics bàsics, tècnics i tàctics dels viratges i de les eixides.
  
37. Model d'actuació esportiva.
  
38. Característiques, tractament i vigilància de l'aigua de les piscines.
  
39. Criteris d'anàlisi per a l'estudi d'un pla d'instal·lacions esportives en el sector públic local.
  
40. Ingressos per a l'esport municipal. Propis i recursos externs.
  
41. Abonaments, beques, socis, lloguer d'instal·lacions, relacionats amb els ingressos i les despeses de l'esport municipal.
  
42. Plans complementaris al pla director d'activitats.
  
43. Principis de l'entrenament que n'influeixen en la planificació.
  
44. Reglamentació de socorristes aquàtics.
  
45. Avaluació física de l'esportista.
  
46. Prescripcions per a mantindre's en forma.
  
47. Importància del manteniment en instal·lacions esportives.
  
48. Planificació de l'ús de la piscina coberta: factors condicionants.
  
Bloc 3
  
49. Test de la condició física.
  
50. Disseny d'una sala/centre fitness.
  
51. L'esport com a element clau en el desenvolupament socioeconòmic del municipi.
  
52. Activitats i sectors bàsics per a l'acció esportiva de les corporacions públiques locals.
  
53. Aspectes tècnics de l'estil esquena.
  
54. Avantatges i inconvenients de la gestió pública esportiva.
  
55. Model associatiu i incidència en l'àmbit local.
  
- Esport d'oci i temps lliure.
  
- Esport federatiu.
  
56. Esport i turisme.
  
57. Instal·lacions de prioritat educativa.
  
58. Instal·lacions de prioritat per a la competició i l'espectacle.
  
59. Tarifes i cost de les instal·lacions.
  
60. Jocs tradicionals i esports autòctons, especialment en aquesta localitat.
  
61. Programa d'ensenyament d'un plantejament educatiu en el medi aquàtic.
  
62. Organització d'una volta a peu.
  
63. Objectius en un procés d'ensenyament general en el medi aquàtic.
  
64. Columna vertebral en el medi aquàtic.
  
65. Les sales de musculació: màquines, tipus, característiques, classificació.
  
66. Organització de grups. Models de sessió.
  
67. Tècnica, sistemàtica i metodologia de la musculació.
  
68. Capacitat aeròbica i anaeròbica. Conceptes i diferències.
  
69. L'esport en els anys de la democràcia.
  
- Diagnòstic en el moment d'iniciar-se la transició.
  
- Els nous regidors d'esports.
  
- L'augment de l'oferta pública.
  
70. Política financera en entitats esportives.
  
71. Aspectes tècnics de l'estil papallona.
  
72. L'entrenament de les qualitats físiques bàsiques.
  
El que es fa públic per a coneixement general del interessats.